<classify> WAKALA wa Ndege za Serikali TGFA umesema kuwa fedha zote zilizolipwa kwa ajili ya kuipeleka ndege aina ya Fokker 50 kupakwa rangi nje ya nchi, zimesharejeshwa.Hayo yalibainishwa na Mtendaji Mkuu wa TGFA, Dk Benjamin Ndimila alipozungumza na gazeti hili ofisini kwake jijini Dar es Salaam jana. Dk Ndimila alisema asilimia 60 ya fedha zilizotakiwa kutumika kwa ajili ya kupaka rangi ndege hiyo ambazo zilishatolewa zimerejeshwa zote.Wakati akimuapisha Valentino Mlowola kuwa Balozi wa Tanzania nchini Cuba pamoja na kupokea taarifa ya mwaka ya utendaji wa Taasisi ya Kuzuia na Kupambana na Rushwa Takukuru Machi 28, mwaka huu, Rais John Magufuli alifichua mpango wa kutaka kutumia mamilioni ya fedha kupaka rangi ndege hiyo nje ya nchi.Katika maelezo yake, Rais Magufuli alisema watu waliopangwa kusindikiza ndege hiyo walikuwa tayari wameshalipwa dola 28,000 sawa na Sh milioni 60. Alisema gharama ya kazi hiyo ilikuwa Sh milioni 200 na ilipangwa ifanyike katika kipindi cha kati ya siku 15 hadi mwezi mmoja. Mpango huo ambao Rais Magufuli alisema alikuwa akifuatilia hatua kwa hatua, haukufanikiwa kutokana na yeye kuingilia kati na kuwataka wahusika waifanye kazi hiyo hapa hapa nchini.  <topic>: kitaifa 